		



                 PATVIRTINTA
                 Šilutės rajono savivaldybės tarybos
                 2023 m. birželio 29 d.   
                 sprendimu Nr. T1-

ŠILUTĖS RAJONO SAVIVALDYBĖS TURIZMO TARYBOS NUOSTATAI

I SKYRIUS
BENDROSIOS NUOSTATOS

1. Šilutės rajono savivaldybės turizmo tarybos veiklos nuostatai (toliau – Nuostatai) reglamentuoja Šilutės rajono savivaldybės turizmo tarybos (toliau – Taryba) veiklos tikslus ir funkcijas, teises, sudėtį ir darbo organizavimo tvarką.
2. Taryba yra nuolatinė patariamojo pobūdžio institucija, padedanti Šilutės rajono savivaldybės (toliau – Savivaldybė) institucijoms ir įstaigoms spręsti ir koordinuoti Šilutės savivaldybės turizmo plėtros klausimus.
3. Taryba savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, Lietuvos Respublikos turizmo įstatymu ir kitais įstatymais, Lietuvos Respublikos Vyriausybės nutarimais, Šilutės rajono savivaldybės tarybos (toliau – Savivaldybės taryba) sprendimais, kitais teisės aktais ir Nuostatais.
4. Taryba bendradarbiauja su savivaldybės institucijomis, kitomis savivaldybėmis, turizmo verslo asociacijomis ir organizacijomis, turizmo verslo atstovais ir turizmo organizacijomis, nevyriausybinėmis organizacijomis, susijusiomis su turizmo plėtra Šilutės rajono savivaldybėje.
5. Tarybos pasiūlymai Savivaldybės tarybai, Savivaldybės merui, Savivaldybės administracijai, Klaipėdos regiono plėtros tarybai turizmo plėtros klausimais yra rekomendacinio pobūdžio.
6. Turizmo tarybą steigia ir jos Nuostatus tvirtinta Savivaldybės taryba.


II SKYRIUS
TARYBOS TIKSLAI IR FUNKCIJOS

7. Tarybos veiklos tikslai yra šie:
7.1. teikti pasiūlymus savivaldybės institucijoms ir įstaigoms dėl valstybės ir savivaldybės turizmo politikos įgyvendinimo savivaldybės teritorijoje;
7.2. stiprinti savivaldybės institucijų ir įstaigų bendradarbiavimą su Lietuvos turizmo politiką įgyvendinančiomis valstybės institucijomis, turizmo verslo asociacijomis, visuomeninėmis organizacijomis ir kitomis organizacijomis.
8. Taryba atlieka šias funkcijas:
8.1. nagrinėja ir vertina svarbiausias savivaldybės turizmo plėtros programas;
8.2. teikia pasiūlymus savivaldybės institucijoms, Klaipėdos regiono plėtros tarybai dėl Šilutės rajono savivaldybės turizmo plėtros strategijos, turizmo paslaugų plėtros skatinimo, turizmo plėtros programų;
8.3. teikia pasiūlymus ir rekomendacijas Savivaldybės administracijos padaliniams ir įstaigoms, įgyvendinančioms Savivaldybės politiką turizmo srityje, dėl priemonių plano rengimo ir įgyvendinimo; priemonių, reikalingų savivaldybės teritorijoje esančių rekreacinių teritorijų apsaugai, plėtojant joje poilsio ir turizmo veiklą, rengimo ir vykdymo; turizmo išteklių ir paslaugų rinkos analizės, turizmo informacijos, savivaldybės įvaizdžio, reklamos ir rinkodaros klausimais; turizmo infrastruktūros plėtojimo; turizmo verslo skatinimo ir rėmimo klausimais;
8.4. svarsto Šilutės rajono savivaldybės dokumentų, susijusių su turizmo plėtra savivaldybėje, projektus ir teikia su jais susijusius pasiūlymus Savivaldybei;
8.5. Teikia siūlymus ir rekomendacijas savivaldybės institucijoms dėl bendradarbiavimo galimybių turizmo srityje su užsienio šalių institucijomis ir organizacijomis.

III SKYRIUS
TARYBOS TEISĖS

9. Taryba, vykdydama savo funkcijas, turi teisę:
9.1. gauti iš savivaldybės institucijų ir įstaigų reikiamą informaciją, kurios reikia Tarybos funkcijoms atlikti;
9.2. išklausyti savo posėdžiuose valstybės institucijų, Klaipėdos regiono plėtros tarybos ir Šilutės rajono savivaldybės institucijų, įstaigų, jų padalinių vadovų bei specialistų, taip pat turizmo verslo asociacijų ir organizacijų bei turistinių organizacijų atstovų pranešimus / pasiūlymus turizmo srities klausimais;
9.3. kviesti ekspertus, kurie teiktų konsultacijas turizmo klausimais;
9.4. rengti konferencijas turizmo plėtros klausimais;
9.5. dalyvauti Savivaldybės tarybos, jos komitetų ar komisijų posėdžiuose, kuriuose sprendžiami aktualūs turizmo plėtros Šilutės rajono savivaldybėje klausimai;
9.6. priimti rekomendacinio pobūdžio sprendimus pagal savo kompetenciją;
9.7. Taryba gali turėti ir kitų teisių, nustatytų teisės aktuose.


IV SKYRIUS
TARYBOS SUDĖTIS IR DARBO ORGANIZAVIMAS

10. [bookmark: _GoBack]Tarybą sudaro 11 narių: 3 Šilutės rajono savivaldybės administracijos ir (ar) savivaldybės įstaigų atstovai, 1 BĮ Šilutės turizmo informacijos centro atstovas, 5 Šilutės rajono savivaldybės turizmo verslo asociacijų ar organizacijų atstovai, 2 Savivaldybės tarybos nariai.
11. Taryba sudaroma Savivaldybės tarybos įgaliojimų laikotarpiui Savivaldybės tarybos sprendimu. Taryba paleidžiama ir jos sudėtis keičiama Savivaldybės tarybos sprendimu.
12. Tarybos nario įgaliojimai nutrūksta, jeigu jis atšaukiamas jį delegavusios institucijos ar organizacijos iniciatyva arba jis atsistatydina savo noru, arba baigiasi jo įgaliojimai institucijoje.
13. Savivaldybės tarybos sprendimu į Tarybos nario, kurio įgaliojimai nutrūko, vietą skiriamas kitas asmuo.
14. Tarybos pirmininką skiria Savivaldybės taryba, o pavaduotoją renka Tarybos nariai.
15. Pagrindinė Tarybos darbo forma – posėdžiai, kurių sprendimai įforminami protokolu.
16. Tarybos posėdžiai rengiami ne rečiau kaip kartą per ketvirtį. Neeilinis posėdis gali būti sušauktas ne mažiau kaip pusės Tarybos narių reikalavimu arba Tarybos pirmininko iniciatyva.
17. Tarybos posėdžius kviečia, jų vietą ir datą nustato, jiems pirmininkauja Tarybos pirmininkas, o jo nesant – Tarybos pirmininko pavaduotojas.
18. Tarybos pirmininkas atlieka šias funkcijas:
18.1. vadovauja Tarybos darbui ir atsako už jos veiklą;
18.2. atstovauja Tarybai valstybės ir savivaldybių institucijose, įstaigose ir organizacijose, mokslo ir studijų institucijose, užsienio ir Lietuvos asocijuotose verslo struktūrose ir kitose nevyriausybinėse organizacijose ar įgalioja tai daryti kitus Tarybos narius;
18.3. tvirtina posėdžių darbotvarkę, pasirašo Tarybos posėdžių protokolus;
18.4. apie Tarybos veiklą informuoja Šilutės rajono savivaldybės tarybą, visuomenę;
18.5. kontroliuoja Tarybos nutarimų įgyvendinimą.
19. Tarybos sekretorius, kuris nėra Tarybos narys, yra BĮ Šilutės turizmo informacijos centro darbuotojas.
20. Tarybos sekretorius atlieka šias funkcijas:
20.1. praneša Tarybos nariams apie posėdžių vietą ir laiką ne vėliau kaip prieš 3 darbo dienas iki posėdžio dienos;
20.2. pateikia Tarybos nariams posėdžių medžiagą ir darbotvarkę ne vėliau kaip prieš 2 darbo dienas iki posėdžio dienos;
20.3. protokoluoja Tarybos posėdžius; 
20.4. renka ir apibendrina gautą informaciją, kurios reikia Tarybos veiklai vykdyti;
20.5. atsako už Tarybos dokumentų tvarkymą ir saugojimą;
20.6. vykdo kitus Tarybos pirmininko ir pirmininko pavaduotojo pavedimus.
21. Tarybos posėdis yra teisėtas, jeigu jame dalyvauja ne mažiau kaip pusė visų Tarybos narių. Tarybos narys, negalintis dalyvauti posėdyje, privalo apie tai pranešti Tarybos sekretoriui. Negalintis dalyvauti Tarybos posėdyje narys gali raštu pateikti svarstomais klausimais savo nuomonę, kuri turi būti paskelbta posėdyje ir įskaitoma balsuojant Taryboje tuo klausimu.
22. Tarybos narys turi teisę dalyvauti posėdyje nuotoliniu būdu. Jeigu iki atitinkamo Tarybos posėdžio likus vienai dienai Tarybos narys praneša Tarybos pirmininkui apie pageidavimą dalyvauti posėdyje nuotoliniu būdu, jam yra užtikrinama galimybė dalyvauti posėdyje nuotoliniu būdu (vaizdo konferencijos būdu) naudojant atitinkamas technines priemones. Jeigu Tarybos narys apie pageidavimą dalyvauti posėdyje praneša likus mažiau kaip vienai dienai, Tarybos pirmininkas neprivalo sudaryti galimybių Tarybos nariui dalyvauti posėdyje nuotoliniu būdu. Tarybos narys yra asmeniškai atsakingas už tai, kad jis turėtų technines galimybes dalyvauti Tarybos posėdyje nuotoliniu būdu pagal Tarybos pirmininko nurodytas technines sąlygas. Jeigu dėl techninių trukdžių nėra galimybės užtikrinti tinkamo Tarybos nario dalyvavimo Tarybos posėdyje (pvz., trūkinėja ar dingsta ryšys ir pan.), tuomet savo nuomonę svarstomais klausimais jis gali atsiųsti Tarybos pirmininkui ir posėdžio sekretoriui elektroniniu paštu.
23.  Tarybos sprendimai priimami, jeigu už juos balsuoja daugiau kaip pusė posėdyje dalyvaujančių Tarybos narių. Tarybos narių balsams pasiskirsčius po lygiai, sprendimą lemia posėdžio pirmininko balsas. 
24. Tarybos posėdžiai protokoluojami. Tarybos posėdžio protokolą ne vėliau kaip per 5 darbo dienas po posėdžio pasirašo posėdžio pirmininkas ir Tarybos sekretorius. Posėdžio protokolas elektroniniu paštu išsiunčiamas visiems Tarybos nariams. 
25. Į Tarybos posėdžius gali būti kviečiami žiniasklaidos atstovai, piliečių bendruomenių, politinių partijų, visuomeninių organizacijų įgalioti asmenys, Savivaldybės tarybos nariai, savivaldybės institucijų ir įstaigų atstovai, Savivaldybės administracijos specialistai.
26. Tarybos posėdžiuose patariamojo balso teise gali dalyvauti ekspertai, kurie pateikia išvadas nagrinėjamais klausimais, kitų valstybės institucijų, visuomenių organizacijų, mokslo ir švietimo įstaigų atstovai.


V SKYRIUS
BAIGIAMOSIOS NUOSTATOS


27. Tarybos nariai savo pareigas atlieka visuomeniniais pagrindais – neatlygintinai.
28. Tarybą techniškai aptarnauja (praneša tarybos nariams apie posėdžių laiką ir vietą, pateikia Tarybos nariams posėdžių medžiagą, rengia Tarybos posėdžių protokolus) BĮ Šilutės turizmo informacijos centras.
29. Tarybos veiklos dokumentai (posėdžių protokolai, ekspertų išvados, susirašinėjimo medžiaga ir kt.) saugomi Lietuvos Respublikos archyvų įstatymo ir kitų teisės aktų nustatyta tvarka.
30. Tarybos sprendimai skelbiami Šilutės rajono savivaldybės interneto svetainėje.
31. Šie nuostatai gali būti panaikinti, pakeisti ar papildyti Savivaldybės tarybos sprendimu.


_________________________   
